BJC ทุ่ม 482.66 ลบ.ซื้อธุรกิจผลิต-จำหน่ายกระดาษทิชชู่ในเวียดนาม
BJC ทุ่ม 482.66 ลบ.ซื้อธุรกิจผลิต-จำหน่ายกระดาษทิชชู่ในเวียดนาม
22 ก.ย. 2560

บริษัท เบอร์ลี่ ยุคเกอร์ จำกัด (มหาชน) หรือ BJC เปิดเผยว่า บริษัท บีเจซี อินเตอร์เนชั่นแนล คัมปะนี ลิมิเต็ด จำกัด (บีเจไอเอชเค) ซึ่งเป็นบริษัทย่อย ได้เข้าซื้อหุ้น 100% ในบริษัท วีนำ เปเปอร์ จอยช์ สต็อก คัมปะนี (วีนา) ในประเทศเวียดนาม มูลค่าราว 321,773 ล้านเวียดนามดองก์ หรือราว 482.66 ล้านบาท จากบริษัท ไดอาน่า ยูนิชาม จอยซ์สต๊อก คอมพานี
ทั้งนี้ วีนา ประกอบธุรกิจเกี่ยวกับการผลิตและจัดจำหน่ายผลิตภัณฑ์กระดาษทิชชู่ที่หลากหลาย คือ กระดาษเช็ดหน้า กระดาษใช้ในห้องน้ำ กระดาษใช้ในห้องครัวภายใต้ยี่ห้อ E’mos
บริษัทคาดว่าการเข้าลงทุนครั้งนี้ เพื่อสร้างความเติบโตของธุรกิจในประเทศเวียดนาม การซื้อโรงงานรวมถึงสินทรัพย์ที่เกี่ยวข้องของบริษัท ไดอาน่า ยูนิชาม จอยซ์สต๊อก คอมพานี จะช่วยเพิ่มศักยภาพในการลดต้นทุนการผลิตกระดาษทิชชู่ และเสริมสร้างความแข็งแกร่งของธุรกิจกระดาษทิชชู่ที่มีอยู่ในประเทศเวียดนาม ร่วมกับโรงงานแปรรูปกระดาษในเมืองโฮจิมินห์ ที่บริษัทดำเนินการอยู่ ณ ปัจจุบัน